
1. Lucrările summit-ului Rusia - UE 

 

Schimbările survenite în Rusia în ultimii ani fac din această ţară “un partener de viitor” pentru Uniunea Europeană, a apreciat, la 17 mai a.c. preşedintele rus, Vladimir Putin, în deschiderea summit-ului Rusia-UE de la Moscova. 

“Schimbările pozitive survenite în Rusia în domeniul politic şi economic creează noi perspective în vederea unei aprofundări a dialogului între Rusia şi UE”, a spus el. “Economia rusă dă semnale pozitive, ceea ce reprezintă un semnal bun pentru investitorii străini”, a mai adăugat preşedintele rus, apreciind că “statele europene pot vedea în Rusia un partener de viitor”. 

Summit-ul Rusia-UE este consacrat în principal, cooperării ruso-europene, extinderii UE şi problemei regiune Kaliningrad, care va fi înconjurată de ţări membre ale Uniunii Europene după aderarea Poloniei şi a Lituaniei la UE. În cadrul reuniunii au fost abordate şi chestiuni legate de domeniul energetic şi de dosarele internaţionale, printre care figurează situaţia din Balcani şi din Orientul Mijlociu. 

Delegaţia rusă a fost condusă de preşedintele Vladimir Putin, asistat de premierul Mihail Kasianov, de vicepremierul Viktor Hristenko şi de ministrul de Externe Igor Ivanov. Din delegaţia europeană au făcut parte premierul suedez, Goran Persson, a cărui ţară asigură preşedinţia semestrială a UE, preşedintele Comisiei Europene, Romano Prodi, şi şeful diplomaţiei UE, Javier Solana. 

 

“Uniunea Europeană este nemulţumită de situaţia din Rusia” 

 

“Cel de-al şaptelea summit Rusia-UE s-a încheiat, la 18 mai a.c., la Moscova prin semnarea unei declaraţii finale (...) Nimeni nu aştepta nimic nou de la acest summit. Summit-ul de la Moscova le-a oferit ambelor părţi o minunată ocazie de a discuta încă o dată problemele schimbului bilateral, amintindu-le, în mod firesc, pe cele mai serioase. Pe de o parte, Uniunea Europeană a fost interesată de analizarea unor probleme precum drepturile omului în Rusia, situaţia din Cecenia şi libertatea presei. Pe de altă parte, au fost abordate şi subiecte precum dialogul energetic, statutul regiunii Kaliningrad, acordul privind programul nuclearo-ecologic, confirmarea poziţiei UE faţă de susţinerea Rusiei în vederea aderării la Organizaţia Mondială a Comerţului (OMC), rezolvarea conflictelor comerciale curente (din domeniul alcoolului şi al oţelului). În ceea ce priveşte libertatea cuvântului şi situaţia din Cecenia, probleme abordate de preşedintele Comisiei Europene, Romano Prodi, partea rusă a încercat să distragă atenţia de la acestea, dorind să provoace un dialog mai ales pe teme economice. Totodată, înainte de summit, preşedintele Comisiei Europene, Romano Prodi, şi-a început lunga listă a subiectelor pe care ţinea să le abordeze la Moscova, respectiv libertatea cuvântului şi situaţia din Cecenia. În comunicatul final se subliniază faptul că “libertatea presei şi reflectarea pluralismului în cadrul mass-media reprezintă nişte principii democratice extrem de importante şi nişte valori de bază pentru un real dialog Rusia-UE”. La summit-ul de la Moscova, delegaţia europeană şi-a exprimat îngrijorarea cu privire la evenimentele din ultima vreme din cadrul mass-media ruseşti şi la situaţia din Cecenia, lansând un apel în favoarea reglementării politice a conflictului din Caucazul de Nord şi a rezolvării problemelor legate de asistenţa umanitară acordată oamenilor strămutaţi. De asemenea, delegaţia UE a subliniat importanţa revenirii cât mai grabnice pe teritoriul Ceceniei a Grupului de sprijin al OSCE. Se pare că demnitarii europeni au fost impresionaţi de raportul întocmit de o delegaţie a UE în urma vizitei acesteia în Cecenia, raport în care se specifică faptul că situaţia din această regiune rusească rămâne extrem de încordată.

Principala problemă contradictorie abordată la Moscova a fost semnarea unui acord cu privire la programul nuclear-ecologic, acord care, deocamdată, întârzie să apară. În timpul preşedinţiei Suediei, problema ecologică precum şi cea referitoare la distrugerea deşeurilor nucleare de pe teritoriul Rusiei au căpătat cea mai mare importanţă, datorită faptului că teritoriul suedez se află foarte aproape de regiunile poluate ale Rusiei. Statul rus a stopat acţiunile de distrugere a celor 40 de tone de deşeuri radioactive din cauza problemelor financiare. Este vorba, în primul rând, de gropile de deşeuri toxice din nord-vestul Rusiei, în regiunea peninsulei Kolisk. Se pare că problema ar putea fi, totuşi, rezolvată. Banca Europeană de Investiţii a informat deja partea rusă că este gata să finanţeze obiectivele de apărare a mediului înconjurător ce vor fi precizate în Rusia. Cu toate acestea, nu există nici un fel de acord în acest sens, iar punerea în aplicare a proiectelor comune din domeniul securităţii nucleare se amână la nesfârşit.

Totuşi, nu s-a reuşit elaborarea unor acorduri concrete privind colaborarea din domeniul energeticii până la începerea summit-ului de la Moscova. După cum afirmă ambele părţi, UE pur şi simplu nu a reuşit să ajungă la un consens cu toate statele membre într-o perioadă atât de scurtă de timp (discuţiile cu privire la posibilitatea de a majora livrările energetice dinspre Rusia către Europa au început abia în octombrie 2000, la Paris). La ora actuală, 16% din volumul total al petrolului livrat în Europa şi 20% din volulmul gazelor naturale provin din Rusia. Europa este extrem de interesată de majorarea acestor cantităţi şi este gata să-i pună la dispoziţie Rusiei tehnologiile necesare. În acest sens, vor fi investiţi circa 460-600 de miliarde de euro. Cu toate acestea, pentru ca investiţiile să poată începe, este necesar ca Rusia să demonstreze o stabilitate politică şi social-economică fără echivoc, inclusiv în ceea ce priveşte reforma din domeniul administrativ şi juridic.

La actualul summit, Rusia şi Uniunea Europeană au făcut încă un pas către colaborarea economică - s-a decis formarea unei comisii “la nivel înalt pentru elaborarea propunerilor cu privire la crearea unui spaţiu economic comun”. O asemenea posibilitate a fost prevăzută şi în Acordul pentru parteneriat şi colaborare (1997). Integrarea Rusiei în spaţiul economic european trebuie să se desfăşoare prin intermediul apropierii legislaţiilor celor două părţi şi prin înlăturarea nenumăratelor bariere care există, la ora actuală, în calea comerţului şi investiţiilor. UE şi-a confirmat sprijinul pe care doreşte să-l ofere Rusiei în vederea aderării la OMC, subliniind, totodată, că este gata să ajute Rusia în procesul de adaptare la cerinţele OMC. De asemenea, părţile s-au înţeles să analizeze şi problema utilizării monedei euro în cadrul relaţiilor comerciale economice bilaterale.

De asemenea, în declaraţia finală se subliniază că UE ia asupra sa “răspunderea de a contribui la dezvoltarea regiunii Kaliningrad”. Au fost menţionate totodată şi o serie de probleme din domeniul relaţiilor internaţionale: peninsula Coreeană, aplanarea conflictului din Orientul Mijlociu şi din RF Iugoslavia”.

 

2. Promulgarea “Cadrului constituţional pentru provincia Kosovo” 

 

În conformitate cu prevederile Rezoluţiei 1244 a Consiliului de Securitate al ONU, adoptată la 10 iunie 1999, administratorul Organizaţiei Naţiunilor Unite în Kosovo, Hans Haekkerup, a promulgat, la 15 mai a.c., documentul “Cadrul constituţional pentru provincia Kosovo” care prevede formarea unui parlament local şi a unui guvern provizoriu, sub controlul acestei organizaţii, după alegerile care vor avea loc la 17 noiembrie a.c. Până la încheierea unui acord privind “statutul final al provinciei”, ONU îşi menţine posibilitatea de intervenţie în deciziile luate de viitorul guvern provizoriu. 

Hans Haekkerup a declarat, după o reuniune a Consiliului Administrativ Interimar din Kosovo (IAC), că promulgarea acestui text este “un pas înainte semnificativ” pentru Kosovo. 

Cadrul constituţional prevede o largă autonomie, mai largă decât cea acordată provinciei în 1974, sub regimul Tito, care ulterior a fost suprimată, în 1998, de puterea lui Slobodan Miloşevici. 

Kosovo, provincia sârbă cu majoritate albaneză, este administrată de ONU din iunie 1999, de la retragerea forţelor iugoslave ca urmare a bombardamentelor NATO. 

După alegeri, în termen de 30 de zile, deputaţii parlamentului local vor alege un preşedinte, care va avea un rol reprezentativ. Acesta din urmă va numi apoi un premier, care va trebui să formeze un guvern. 

Cabinetul ministerial nu va cuprinde portofoliile Apărării sau Afacerilor Externe, iar un transfer progresiv al competenţelor va interveni în toate sectoarele, cu excepţia Justiţiei şi Securităţii, atribute ale poliţiei ONU şi ale Forţei NATO (KFOR). 

Liderii politici albanezi au fost prezenţi la promulgarea publică a cadrului constituţional, dar reprezentantul sârb în Consiliul Administrativ Interimar, Rada Trajkovici, a fost absent. 

Sârbii, care reprezintă circa 5% din cele două milioane de locuitori din Kosovo, consideră că acest cadru instituţional este “inacceptabil”, iar Marko Jaksici, reprezentantul în provincie al Partidului Democratic al Serbiei (DSS), al preşedintelui iugoslav Voislav Koştuniţa, s-a împotrivit deja participării sârbilor la alegerile legislative din provincie. 

În acest document sunt incluse unele măsuri destinate sprijinirii minorităţilor în parlamentul local: 100 de mandate vor fi atribuite pe baza criteriului proporţionalităţii, iar 20 vor fi rezervate reprezentanţilor acestor minorităţi – 10 mandate pentru comunitatea sârbă, celelalte 10 pentru celelalte comunităţi. În aceeaşi manieră, guvernul şi preşedinţia acestei adunări vor cuprinde, fiecare, câte un sârb şi un reprezentant al altor minorităţi din provincie. 

De partea albaneză, nu a fost afişată o atitudine triumfalistă. Liderul moderat Ibrahim Rugova, preşedinte al Ligii Democratice din Kosovo (LDK, care a câştigat alegerile municipale din octombrie anul trecut), şi preşedintele Alianţei pentru Viitorul Kosovo (AAK), Ramush Haradinaj, au anunţat că susţin textul promulgat de Hans Haekkerup, în pofida unor reticenţe. 

Ibrahim Rugova şi-a exprimat unele rezerve, regretând în special imposibilitatea organizării unui referendum privind autodeterminarea. 

Ramush Haradinaj a subliniat caracterul “provizoriu” al cadrului constituţional şi a avertizat că va face tot ce îi stă în putinţă “pentru accelerarea procesului”, pentru ca perioada de tranziţie care precede o reglementare definitivă a statutului privinciei Kosovo “să fie cât mai scurtă posibil”. 

Preşedintele Partidului Democratic din Kosovo (PDK, rezultat din fostul UCK), Hashim Thaci, s-a arătat mult mai potrivnic textului. În opinia lui, el vine “în contradicţie cu voinţa populaţiei din Kosovo, care doreşte independenţa provinciei”. 

*

Autorităţile de la Belgrad şi liderii sârbi din Kosovo consideră inacceptabil cadrul instituţional pentru provincie, care a fost promulgat şi care îi acordă acesteia o largă autonomie. 

“Cadrul instituţional este inacceptabil, iar sârbii vor fi excluşi din viaţa politică a provinciei”, a declarat Momcilo Trajkovici, preşedintele Comitetului iugoslav pentru Kosovo. “Sârbii dispar în continuare, iar situaţia lor este catastrofală din punct de vedere al securităţii, în timp ce comunitatea internaţională încearcă să creeze graniţele pentru o provincie Kosovo independentă”, a adăugat M. Trajkovici, referindu-se la documentul prezentat de administratorul ONU al provinciei, Hans Haekkerup, considerând că acest cadru oferă provinciei sârbe prerogative de stat de sine stătător. 

Comisarul sârb pentru refugiaţi, Sanda Raskovici-Ivici, a declarat că documentul “nu va crea nici încredere, nici o provincie multietnică”, ci numai “o provincie Kosovo fără sârbi”. 

Peste 200.000 de sârbi şi locuitori de altă naţionalitate decât albaneză au părăsit provincia după intrarea în Kosovo a Forţei multinaţionale de pace (KFOR), în iunie 1999. Circa 110.000 de sârbi au rămas în provincie, marea majoritate trăind în enclave, unde devin deseori victime ale atacurilor extremiştilor albanezi.

*

Înaltul reprezentant al Uniunii Europene pentru politică externă şi de securitate comună, Javier Solana, şi secretarul general al Organizaţiei Tratatului Atlanticului de Nord, George Robertson, au salutat promulgarea documentului “Cadrul constituţional pentru provincia Kosovo”. 

“Este actul legislativ cel mai important de la instituirea Misiunii interimare a Organizaţiei Naţiunilor Unite (UNMIK) în Kosovo”, a subliniat Javier Solana. “Sunt conştient că nici una din comunităţile din Kosovo nu este pe deplin satisfăcută de cadrul constituţional, dar textul reprezintă un compromis corect”, a continuat reprezentantul UE, care a solicitat tuturor membrilor comunităţilor locale să participe la alegeri şi la formarea noului guvern. 

La rândul său, secretarul general al NATO a lansat acelaşi apel, în special sârbilor din Kosovo, cărora alegerile din 17 noiembrie le oferă o ocazie “de a-şi exercita drepturile” şi “de a contribui într-un mod activ la construirea viitorului”. George Robertson a subliniat faptul că noul cadru constituţional creat pentru Kosovo “pune bazele unei structuri echilibrate şi necesare a instituţiilor interimare în interesul tuturor cetăţenilor din provincie”.

 

 

3. Discuţii Statele Unite - China cu privire la scutul antirachetă 

 

Emisarul american care are misiunea de a explica chinezilor proiectul american de scut antirachetă (National Missile Defence - NMD) James Kelly, a purtat, la 15 mai a.c., la Beijing, discuţii cu oficiali ai Ministerului chinez al Afacerilor Externe. 

Înaintea începerii discuţiilor, subsecretarul de Stat american care se ocupă de regiunea Asia-Pacific, James Kelly, s-a arătat conciliant faţă de îngrijorările Chinei, una dintre principalele adversare ale proiectului. “China împărtăşeşte în mod deschis interesul nostru în ce priveşte pacea şi stabilitatea în Asia orientală şi în lume”. “Reducerea ameninţării pe care o reprezintă armele de distrugere în masă constituie un element vital al menţinerii păcii şi stabilităţii”, a apreciat acesta. 

Preşedintele american George W. Bush a trimis emisari în mai multe capitale ale lumii în încercarea de a convinge comunitatea internaţională că proiectul NMD este bine întemeiat. Acesta este menit să protejeze America de eventuale tiruri cu rachete venite dinspre ţări cum ar fi Coreea de Nord sau Irakul. 

Cu toate acestea, China se consideră principala ţintă a NMD şi apreciază că proiectul este, înainte de orice, îndreptat împotriva propriei sale forţe de descurajare. China se teme, de asemenea, de eventualitatea includerii Taiwanului în versiunea asiatică a proiectului, TMD (Theatre Missile Defence), care ar fi îndreptată împotriva rachetelor cu rază medie de acţiune. 

 

4. Reacţii internaţionale privind alegerile din Italia 

 

Politicienii europeni au reacţionat cu prudenţă faţă de victoria coaliţiei de dreapta a lui Silvio Berlusconi în alegerile italiene. În acest sens, numărul de locuri obţinute de coaliţia Casa Libertăţilor (CdL), condusă de Silvio Berlusconi, este de 367 din totalul de 630 ale Camerei Deputaţilor şi de 177 din totalul de 315 locuri ale Senatului. Chiar şi cei mai “vigilenţi” dintre ei excluzând a priori adoptarea unor măsuri de sancţiune comparabile cu cele luate anul trecut împotriva Austriei, după victoria coaliţiei de dreapta în această ţară. 

După anunţarea victoriei lui Silvio Berlusconi, miniştrii de externe ai statelor membre UE, reuniţi la Bruxelles în cadrul unei reuniuni lunare, au afirmat că trebuie să aştepte anunţarea componenţei noului guvern înainte de a reacţiona. 

Cancelarul german, Gerhard Schroeder, a declarat că “respectă” decizia poporului italian şi că doreşte “continuarea tradiţionalei atitudini favorabile a Europei faţă de Italia”. 

Ministrul francez delegat al Afacerilor Europene, Pierre Moscovici, a fost mai direct: “A fost un vot democratic într-o ţară democratică, nu putem decât să luăm act de acest lucru. Pentru oamenii cu o anumită sensibilitate, nu este o veste bună. Restul trebuie să fie atenţi şi vigilenţi”, a spus el. Ministrul francez a exclus însă posibilitatea ca Uniunea Europeană să adopte măsuri de sancţiune comparabile cu cele luate anul trecut împotriva Austriei, după victoria coaliţiei de dreapta, din care făcea parte şi partidul de extremă-dreapta, FPO, al lui Jörg Haider. În opinia sa, situaţia din Italia nu este comparabilă cu cea din Austria, unde FPO manifestă o “nostalgie marcată şi vicleană faţă de nazism”. Dintre aliaţii lui Berlusconi, Liga Nordului este “xenofobă”, dar “a fost marginalizată de alegători” şi “nu mai are capacitatea de a face rău pe care a avut-o în 1994”, la precedenta victorie a lui S. Berlusconi, a mai spus Pierre Moscovici. 

La rândul său, şeful diplomaţiei franceze, Hubert Védrine, şi-a reafirmat, intenţia de a fi “în acelaşi timp atent şi vigilent”. “Dacă va fi necesar, vom trece de la atenţie la vigilenţă”, a spus el, răspunzând unei întrebări referitoare la o eventuală derivă a unora dintre aliaţii lui S. Berlusconi. 

Pe de altă parte, Ministrul de externe spaniol Josep Pique a salutat victoria dreptei italiene, după numărarea a doar trei pătrimi din voturi. “Casa Libertăţilor a câştigat în mod clar şi îi adresez felicitări”, a declarat şeful diplomaţiei spaniole, imediat după sosirea la Bruxelles. 

Potrivit mediilor diplomatice de la Bruxelles, Silvio Berlusconi poate conta de pe acum pe sprijinul activ al guvernului lui Jose Maria Aznar. Spania, au afirmat sursele citate, l-a ajutat deja în mod concret pe S. Berlusconi, răspunzând cât mai târziu posibil la cererile legate de examinarea ridicării imunităţii sale parlamentare (ca reprezentant al Italiei în Parlamentul European), formulate de judecătorul spaniol Baltasar Garzon. 

La rândul său, aceeaşi prudenţă a manifestat şi premierul suedez, Goran Persson, potrivit căruia “nimic nu indică, pentru moment”, că politica pe care o va adopta Silvio Berlusconi nu va fi în conformitate cu valorile europene. 

*

Preşedinţia suedeză a UE a reacţionat cu prudenţă faţă de rezultatul alegerilor din Italia. “Nimic nu indică, pentru moment, că politica pe care o va adopta Forza Italia, partidul lui Silvio Berlusconi, care a câştigat alegerile în Italia, nu va fi în conformitate cu valorile europene”, a declarat, la Bruxelles, premierul suedez, Goran Persson, a cărui ţară asigură preşedinţia semestrială a Uniunii Europene. 

“A compara Forza Italia cu FPO, partidul austriac de extremă-dreapta al lui Joerg Haider, este un exerciţiu periculos”, a precizat şeful Guvernului (social-democrat) suedez. “O coaliţie între Forza Italia şi Liga Nordului, partidul populist al lui Umberto Bossi, ar putea duce cu gândul, totuşi, la FPO”, a adăugat Goran Persson. “Există partide a căror orientare pune unele întrebări”, a spus el. 

În februarie 2000, partenerii Austriei din UE au impus sancţiuni politice acestei ţări, ca urmare a instalării la putere a extremei-drepte, conduse de Jörg Haider, acestea fiind ridicate în toamna aceluiaşi an.

 

5. Propunere pentru un nou regim de sancţiuni împotriva Irakului 

 

Statele Unite ale Americii au prezentat celorlalţi patru membri permanenţi ai Consiliului de Securitate al ONU un proiect privind un nou regim de sancţiuni împotriva Irakului, care vizează reducerea efectelor embargoului asupra populaţiei irakiene, a afirmat, la 16 mai a.c., un grup de diplomaţi americani. 

Proiectul încearcă să menţină un control strict asupra tuturor bunurilor cu caracter militar, pentru a-l împiedica pe Saddam Hussein să se înarmeze din nou, înlesnind, în schimb, importul de bunuri civile destinate populaţiei care de aproape 11 ani este supusă unui embargo sever. 

Diplomaţii menţionaţi au afirmat că propunerile americane sunt în continuare “foarte vagi” şi că ele vor servi drept bază pentru un proiect de rezoluţie, care va fi votat la începutul lunii iunie a.c., înainte de reînnoirea semestrială a programului umanitar “petrol contra hrană”. Pus în aplicare începând din decembrie 1996 şi deja amendat de mai multe ori, acest program permite Irakului să vândă cantităţi nelimitate de petrol în schimbul achiziţionării de bunuri de primă necesitate. 

Aceste propuneri, care până acum au fost discutate pe capitole, au fost supuse dezbaterii diplomaţilor reprezentanţi ai celorlalţi patru membri permanenţi ai Consiliului de Securitate al ONU (China, Franţa, Marea Britanie şi Rusia). 

SUA preconizează, în primul rând, să autorizeze Irakul să importe toate bunurile de care are nevoie, cu excepţia armelor şi a produselor cu dublă folosinţă (civilă şi militară), actualul regim de sancţiuni fiind întemeiat pe ideea că tot ce nu este autorizat este interzis. 

Contractele încheiate de Irak vor fi controlate, de acum înainte, numai de secretariatul ONU şi nu şi de Comitetul de sancţiuni, ca până acum. Irakul a acuzat Comitetul de sancţiuni că îi blochează în mod deliberat contractele. 

Până în prezent, Comitetul a lăsat pe lista de aşteptare contracte în valoare de 3,7 miliarde de dolari, mai ales în domeniul telecomunicaţiilor şi al energiei. Cu toate acestea, Irakul nu va avea controlul asupra veniturilor sale petroliere care vor trebui, în continuare, vărsate într-un cont-sechestru administrat de ONU. 

Proiectul american va încerca, totodată, să stopeze contrabanda cu petrol dintre Irak şi vecinii săi (Iordania, Turcia, Iranul şi Siria). Aceste venituri, neputând fi contabilizate de ONU, ajung direct în casieriile irakiene, potrivit părerilor unor diplomaţi. 

Pentru ca aceste tranzacţii să devină transparente, americanii au propus crearea, în fiecare dintre ţările vecine Irakului, a unor conturi-sechestru care să finanţeze schimburile lor cu Irakul. SUA lansează, în acest sens, un apel către ţările vecine Irakului, în care le cere să coopereze cu ONU, în vederea instalării la frontiere a unor inspectori care să se ocupe de combaterea contrabandei. Proiectul mai prevede măsuri de acordare de indemnizaţii acestor ţări ameninţate de Irak în cazul în care ar accepta un nou regim de sancţiuni. 

Pe de altă parte, la rândul lor, Statele Unite fac gesturi pe care le-au refuzat “multă vreme”: ele preconizează autorizarea tuturor zborurilor cu destinaţia Irak. Acestea oricum s-au înmulţit în ultimele luni. În timp ce SUA susţineau că aceste zboruri reprezintă o încălcare a embargoului, Rusia şi Franţa afirmau că zborurile necomerciale nu erau interzise de rezoluţiile ONU. 

Prin acest proiect, SUA propune, totodată, să i se permită Irakului să-şi plătească restanţele la Organizaţia Naţiunilor Unite din sumele nefolosite pe care le deţine în conturile-sechestru. 

În schimb, Statele Unite vor să mărească din nou valoarea sumelor vărsate de Irak ca despăgubiri pentru pierderile suferite de Kuweit în perioada în care a fost sub ocupaţia trupelor irakiene (august 1990 - februarie 1991). În acest sens, proiectul prevede creşterea de la 25% la 30% din veniturile irakiene provenite din petrol a valoarii despăgubirilor plătite Kuweitului. 

 

 

 

6. Situaţia din Iugoslavia 

 

NATO a decis, la 14 mai a.c., să autorizeze reîntoarcerea armatei iugoslave, începînd cu 24 mai, în întreaga zonă terestră de securitate instituită în iunie 1999 între provincia Kosovo şi restul Republicii Federale Iugoslavia (RFI). Alianţa Nord-Atlantică a autorizat reîntoarcerea forţelor iugoslave în ultimul sector al zonei (sectorul B) care le era interzis, au precizat surse NATO. 

Sectorul B, din care fac parte oraşele Buianovaţ şi Preşevo, este o zonă în care confruntările dintre gherila albaneză şi poliţiştii sârbi sunt frecvente. Reîntoarcerea armatei iugoslave în sectorul B va fi “graduală” şi “controlată” de către comandamentul Forţei Multinaţionale de pace din Kosovo (KFOR). 

Decizia a fost luată de Consiliul permanent al NATO, după destule ezitări. Câteva ţări, cum ar fi Franţa, s-au pronunţat în favoarea unei reîntoarceri rapide a armatei iugoslave, alţi aliaţi, cum ar fi Statele Unite sau Germania, s-au dovedit a fi mai reticienţi.

*

Unul dintre comandanţii gherilei albaneze din sudul Serbiei - Armata de Eliberare din Preşevo-Medvedia-Buianovaţ (UCPMB) - , Muhamet Xhemaili, a declarat că dacă forţele iugoslave încearcă să pătrundă în zonele controlate de UCPMB, “începând din 24 mai războiul va fi inevitabil”. “Pe 24 mai va fi război, nu avem de gând să-i lăsăm să intre peste noi, noi suntem deja acolo pentru a ne apăra teritoriul”, a avertizat Muhamet Xhemaili, comandantul zonei Car, situată în nordul sectorului B. În opinia sa, nu se pune problema de a depune armele atâta vreme cât nu s-a ajuns încă la o soluţionare politică, chiar dacă conducerea sârbă propune o amnistie pentru combatanţii UCPMB. 

Muhamet Xhemaili, considerat ca unul dintre cei mai radicali comandanţi ai gherilei, nu mai recunoaşte autoritatea comandantului UCPMB, Shefqet Musliu, pe care îl acuză de trădare şi de corupţie. Luna trecută, el a demisionat din funcţia de şef al Statului Major al UCPMB şi a părăsit delegaţia albaneză care a început negocieri cu guvernul de la Belgrad în vederea unei reglementări politice a crizei din valea Preşevo. 

Pentru a depăşi criza, Muhamet Xhemaili doreşte să formeze o nouă echipă de negociatori, condusă de primarul oraşului Preşevo, Riza Halimi, şi solicită o demilitarizare a armatei şi a poliţiei iugoslave în Valea Preşevo, înfiinţarea unei poliţii multietnice proporţionale cu populaţia, precum şi desfăşurarea unei forţe multinaţionale sub conducerea NATO. 

Muhamet Xhemaili a afirmat că în eventualitatea unei ofensive sârbe, UCPMB “nu se teme de un conflict armat”, dar se îngrijorează, mai degrabă, “în privinţa consecinţelor pe care acesta le-ar putea avea asupra populaţiei civile”. 

Înaltul Comisariat ONU pentru Refugiaţi (UNHCR) a afirmat că, din cauza tensiunilor crescânde între gherila albaneză şi forţele iugoslave în sudul Serbiei, doar în câteva zile, aproximativ 2.600 de albanezi au părăsit regiunea Preşevo, îndreptându-se spre Kosovo. 

“De ce să plecăm, aici suntem la noi acasă, nu am invadat nici un teritoriu, este un pământ albanez”, a afirmat Muhamet Xhemaili, adăugând: “Aici nu au fost niciodată sârbi”.

*

Soluţionarea paşnică a problemei iugoslave pare a-şi găsi o rezolvare, liderul rebelilor albanezi din sudul Serbiei, Shefqet Musliu, semnând, la 21 mai a.c., un acord privind demobilizarea şi dizolvarea Armatei de Eliberare din Preşevo-Medvedia-Buianovaţ (UCPMB). “UCPMB este de acord să fie în totalitate demilitarizată, demobilizată şi dizolvată, cu asistenţa comunităţii internaţionale”, se afirmă în comunicatul semnat de Shefqet Musliu şi Shawn Sullivan, însărcinat cu problemele Iugoslaviei în cadrul NATO. Dizolvarea UCPMB urmează să se realizeze în etape, “în partea de sud a sectorului B (din zona de securitate) până pe 22 mai, iar în partea centrală a sectorului B până pe 30 mai”, se precizează în comunicat.

“Semnarea acordului de demobilizare şi dizolvare a UCPMB marchează o zi mare şi reprezintă un mare rezultat”, a declarat vicepremierul sârb Neboişa Ciovici. “Ne-am atins scopul, adică rezolvarea crizei prin mijloace paşnice, şi, ceea ce este deosebit de important, am evitat un conflict, victime şi distrugeri”, a spus vicepremierul sârb. “De acum sunt create toate condiţiile pentru o deplină integrare a albanezilor în Serbia şi în Iugoslavia”, a adăugat acesta. 

Emisarul special al NATO pentru sudul Serbiei, Pieter Feith, a declarat că “acest deznodământ adresează un mesaj puternic întregii regiuni, în special comunităţii albaneze din Kosovo şi din împrejurimile provinciei administrate de ONU din iunie 1999”. “Violenţa armată nu are viitor şi este de preferat ca aspiraţiile politice să se realizeze prin mijloace paşnice”, a declarat reprezentantul NATO. “NATO speră că acest mesaj va fi auzit în Macedonia”, a mai spus acesta. Pieter Feith a precizat că liderii rebelilor albanezi şi-au luat angajamentul “să nu opună rezistenţă desfăşurării forţelor iugoslave şi predării armelor şi uniformelor pe care le deţin”.

 

 

7. Situaţia din Orientul Mijlociu

Un ofiţer superior israelian a recunoscut utilizarea de avioane de luptă F-16 de fabricaţie americană în raidurile de la 18 mai a.c. contra obiectivelor din Cisiordania şi în Fâşia Gaza care s-au soldat cu moartea a 12 palestinieni şi rănirea altor 50. Bombardamentele israeliene au reprezentat un răspuns la atentatul sinucigaş de la Netanya care s-a soldat cu moartea a cinci israelieni şi rănirea altor 100 de persoane.

Generalul Giora Eiland, şeful departamentului de planificare al armatei, a acuzat Autoritatea Palestiniană a preşedintelui Yasser Arafat de “cooperare deplină” cu mişcările islamiste în atacurile antiisraeliene. “Toate obiectivele de vineri erau ţinte militare”, declarat generalul Eiland, precizând că doar avioanele F-16 puteau transporta armamentul capabil să atingă asemenea ţinte. 

Este pentru prima dată când armata israeliană recunoaşte utilizarea avioanelor F-16 în aceste raiduri. Avioanele de luptă nu au fost utilizate de Israel în teritoriile palestiniene din 1967. 

Ministrul palestinian al Cooperării Internaţionale, Nabil Shaath, a declarat că, în contextul actual, Yasser Arafat este “neputincios” în faţa teroriştilor palestinieni. “Nici un guvern nu poate trage în oameni care ripostează la duşmanul care ne-a agresat”, a afirmat Nabil Shaath. El i-a avertizat pe israelieni să nu-l mai ameninţe pe Yasser Arafat cu un atentat: “Este unul dintre cele mai idioate şi mai periculoase jocuri care pot fi jucate, pentru că un atentat ar distruge absolut orice şansă de pace”. N. Saath a cerut Statelor Unite să îşi reia rolul de intermediar în Orientul Mijlociu. “Statele Unite au încheiat contracte cu noi şi noi am dat garanţii înaintea procesului de pace. Vrem să-şi respecte angajamentele. Nu pot să fie rezervaţi, pentru că rezerva înseamnă susţinere pentru Israel”, a mai declarat acesta. 

*

Presa israeliană a criticat aspru raidurile din 18 mai a.c. contra teritoriilor palestiniene, pe care le-a calificat drept o “lovitură dură dată imaginii internaţionale a statului evreu”. 

Ripostând cu bombardiere la recentul atentat sinucigaş de la Netanya, Israelul “a dat o lovitură dură imaginii sale internaţionale şi a sporit riscurile unei deflagraţii regionale”, apreciază presa israeliană. 

“Războiul se apropie”, notează cotidianul cu cel mai mare tiraj din ţară, “Yediot Aharonot”. Avioanele israeliene au lansat, potrivit ziarului, bombe de o jumătate de tonă asupra obiectivelor vizate. Ziarul stabileşte o diferenţă între “bombele inteligente”, ghidate prin laser şi folosite pentru loviturile aeriene “chirurgicale” şi cele “stupide”, utilizate, potrivit “Yediot Aharonot”, în aceste raiduri, care au sporit senzaţia că “Israelul înclină spre război”. 

Utilizarea pentru prima dată a avioanelor de luptă, din 1967 până acum, asupra oraşelor palestiniene “arată că cineva, la noi, şi-a pierdut minţile şi sângele rece”, afirmă ziarul citat. “Diferenţa între utilizarea elicopterelor de luptă şi avioanele de luptă este exact cea dintre zece kilograme şi o jumătate de tonă de explozibili”. “O astfel de tragedie, care ne va apropia de un război regional, ne aşteaptă la colţul străzii. Orice ar fi, avioanele israeliene nu vor opri atentatele sinucigaşe. Viitorii kamikaze sunt pe drum”, consemnează “Yediot Aharonot”. 

“Conflictul israelo-palestinian care a intrat în cea de-a opta sa lună a trecut de la mitraliere M-16 la bombardiere F-16”, scrie, la rândul său, cotidianul “Maariv”. “Eram îndreptăţiţi să ne aşteptăm la mai mult sânge rece din partea unui prim-ministru, a unui ministru al Apărării şi a unui şef al Statului Major”, făcând referire la Ariel Sharon, Beniamin Ben Eliezer şi la Shaul Mofaz. “Operaţiunea aviaţiei militare a dat o lovitură serioasă relaţiilor Israelului cu ţările arabe, în special cu Egiptul şi Iordania”, care au semnat un acord de pace cu statul evreu, apreciază cotidianul “Maariv”. 

“Deja ne este greu să combatem imaginea unui David palestinian (înarmat cu praştia) în faţa unui Goliat israelian, într-un tanc. Cum va fi când va trebui să luptăm cu imaginea unui copil palestinian în faţa unui F-16?” este întrebarea cu care îşi încheie “Maariv” comentariul. 

Criticile nu s-au făcut auzite numai în presă, ci au cuprins şi clasa politică israeliană. Ministrul israelian al Transporturilor, Ephraim Sneh, a reproşat premierului faptul că nu a reunit Cabinetul de securitate al ţării (din care fac parte 13 miniştri) pentru a decide astfel de operaţiuni. “Cabinetul de securitate nu s-a mai reunit din 22 aprilie şi ar fi trebuit să aibă un cuvânt de spus într-o situaţie atât de tensionată, pentru că are mulţi experţi capabili să rezolve situaţia actuală”, a afirmat E. Sneh. 

Ariel Sharon a reunit, în preziua atacului, doar mini-Cabinetul de securitate israelian, din care fac parte, alături de ministrul de Externe, cel al Apărării şi reprezentanţi ai serviciilor de securitate. Acest mini-Cabinet are prerogativele necesare pentru a lua astfel de decizii. 

Însuşi ministrul israelian al Apărării a recunoscut că a fost stânjenit de faptul că a trebuit să ordone astfel de atacuri. “Nu sunt deloc satisfăcut de aceste operaţiuni spectaculoase pe care trebuie să le aprob uneori. Am eu vreun interes în a ordona raiduri ale elicopterelor sau avioanelor de luptă? Mai degrabă doresc să ordon operaţiuni “chirurgicale” vizând obiective precise, dar există situaţii în care n-ai de ales”, a declarat Ben Eliezer. 

El l-a acuzat pe preşedintele palestinian Yasser Arafat că provoacă escalada: “Nu există diferenţă între Hamas, Jihadul Islamic (organizaţii integriste palestiniene ostile păcii cu Israelul) şi Forţa-17 (garda personală a preşedintelui palestinian)”. Potrivit lui Ben Eliezer, preşedintele palestinian “coordonează activităţile organizaţiilor palestiniene, ale căror sedii au devenit baze pentru planificare şi lansarea de atacuri contra Israelului”. 

Şeful opoziţiei israeliene de stînga, Yossi Sarid, a criticat sever aceste raiduri, apreciind că “teroriştii vor neapărat să fie cât mai multe victime, atât de partea israelienilor, cât şi a palestinienilor, pentru a-şi alătura extremişti în rândurile lor”. 

Shimon Peres, ministrul israelian de Externe, a declarat la rândul său că încă mai speră într-un proces politic, apreciind că Israelul trăieşte una dintre cele mai dificile situaţii de la războiul de independenţă, din 1948. El s-a declarat gata să reia negocierile cu şeful Autorităţii Palestiniene. După părerea sa, “războiul este singura alternativă la negocieri, iar războiul nu duce la nimic”.

Ministrul israelian al Apărării a discutat cu omologul său american, Donald Rumsfeld, pentru a-l informa despre situaţia creată după atentatul sinucigaş de la Netanya. El a subliniat că acest atentat este al 12-lea de acest gen comis recent şi a afirmat că preşedintele palestinian Yasser Arafat este responsabil personal de aceste acte de terorism. Ben Eliezer i-a explicat interlocutorului său că Israelul acţionează pentru asigurarea cetăţenilor săi. 

 

8. Sondaj al organizaţiei UNICEF 

 

“Aproape un sfert dintre copiii din ţările Europei Centrale şi din fosta URSS ar dori să emigreze atunci când vor creşte, în special în Europa Occidentală sau în America de Nord”, se arată într-un sondaj dat publicităţii, la 16 mai a.c., de UNICEF, la Berlin. 

În aceste regiuni, 23% dintre copii s-au declarat pregătiţi să emigreze. În fosta Iugoslavie, sud-estul Europei şi ţările baltice, proporţia este şi mai mare, doar jumătate dintre cei chestionaţi dorind să continue să locuiască în ţara lor atunci când vor fi adulţi. 

Ţările din sud-estul Europei - Albania, Bulgaria, România - se situează în fruntea candidaţilor la plecare, 39% dintre persoanele tinere intervievate dorind să ajungă în străinătate. 

Pentru a explica această dorinţă de a pleca, UNICEF subliniază sărăcia crescândă a fostelor ţări comuniste aflate în tranziţie către o economie de piaţă. 

Potrivit sondajului, realizat de Institutul german GFK şi la care au participat 15.200 de tineri cu vârste cuprinse între 9 şi 17 ani, copiii din Europa de vest sunt mai “fericiţi” decât cei din alte regiuni. În aceste zone, opt copii din zece se declară “fericiţi în cea mai mare parte a timpului”, în timp ce în Europa Centrală, în ţările baltice şi în Comunitatea Statelor Independente (CSI), doar şase copii din zece pot spune acelaşi lucru. 

În ţările estice, 34% dintre copii estimează că viaţa este mai rea decât în urmă cu zece ani. UNICEF arată, totuşi, că această opinie nu poate fi în totalitate a lor deoarece majoritatea celor care au participat la sondaj nu erau născuţi atunci sau erau prea tineri pentru a avea o viziune corectă a mediului în care trăiesc. Aceste păreri sunt rezultatul perspectivelor sumbre sau a celor exprimate de către adulţii din anturajul lor, estimează UNICEF. 

Această anchetă este reprezentativă pentru că reflectă opinia a peste 93 de milioane de tineri din 35 de ţări din regiune. Rezultatele au fost prezentate cu ocazia unei conferinţe a UNICEF pentru copiii din Europa şi Asia Centrală, prezidată de Germania şi de Bosnia-Herţegovina, care a avut loc la Berlin între 16 şi 18 mai a.c.. Această conferinţă a fost destinată pregătirii sesiunii speciale a Adunării Generale a ONU care trebuie să evalueze, în septembrie a.c. progresele realizate după summit-ul copiilor care a avut loc în anul 1990.

 

9. Raportul anual al Institutului Internaţional de Studii Strategice (IISS)

 

“Uniunea Europeană trebuie să-şi revizuiască “diplomaţia protestatară”, care nu se materializează decât ca o reacţie la iniţiativele americane, considerate negative”, afirmă specialiştii Institutului Internaţional pentru Studii Strategice (IISS), în raportul său anual, dat publicităţii la 16 mai a.c., la Londra. 

“În cursul anului trecut, UE nu a intervenit în procesul de pace din Orientul Mijlociu decât pentru a fi o contrapondere la sprijinul acordat Israelului de Statele Unite”, se subliniază în raportul IISS. 

În acelaşi fel, UE “a criticat politica americano-britanică a sancţiunilor impuse Irakului, fără a fi în măsură să formuleze o modalitate mai bună de a opri producţia de arme de distrugere în masă”, se adaugă în raport. “Ea s-a străduit să se interpună între Coreea de Sud şi cea de Nord, pentru a ocupa golul lăsat de dezangajarea Statelor Unite, dar fără a avea nici cea mai mică idee în privinţa unei soluţii”, se precizează în documentul citat. 

IISS recunoaşte că “UE a realizat progrese uimitor de rapide din 1998, pentru a stabili o politică europeană de securitate şi apărare, dovadă a consensului de care beneficiază de acum această iniţiativă”. 

Institutul apreciază semnificaţia demarării proiectului forţei europene de reacţie rapidă, de 60.000 de oameni, care are ca termen anul 2003. Se precizează, însă, că “această dată-limită pare din ce în ce mai nerealistă”. “Respectarea ei, păstrând, totodată, relaţiile bune cu NATO, va fi din ce în ce mai dificilă”. “UE trebuie să dea dovadă de mai multă diplomaţie, pentru a da asigurări că această forţă a sa nu este anti-NATO, nici ca formă, nici ca fond”, se precizează în raportul IISS. 

Acest efort diplomatic va fi cu atât mai dificil cu cât “Bruxelles-ul nu face decât să reacţioneze la ceea ce percepe ca fiind semnale negative dinspre Washington, în loc de a acţiona pe cont propriu”. Acest gen de diplomaţie nu uşurează căutarea unor soluţii pentru diferende, susţine Institutului, ci, “adesea, nu face decât să le agraveze”. “În plus, nu lasă loc cooperării transatlantice ca instrument de politică externă”, se menţionează în raport. 

Franţa, în special, împiedică, în opinia IISS, procesul de armonizare între UE şi NATO. “Parisul a împiedicat UE să se consulte cu NATO în materie de analiză operaţională şi a încercat în general să se asigure că legăturile dinte cele două organizaţii rămân slabe în materie de apărare”. 

Experţii IISS afirmă că “UE trebuie să dezvolte o abordare mai pozitivă şi să-şi revizuiască politica externă a protestelor”. Institutul recunoaşte, totuşi, “dificultatea în care se află cele 15 ţări membre de a ajunge la un consens în materie” şi recomandă Bruxelles-ului să “adopte obiective mai modeste în materie de politică externă”. 

*

“Noi lideri, noi politici, noi ameninţări: anul trecut a fost un an de tranziţie, care anunţă o lume în profundă transformare”, se afirmă într-un alt capitol al raportului IISS. 

“De la George W. Bush, în Statele Unite, la Ariel Sharon, în Israel, ţările cu un rol decisiv în stabiltatea mondială au în fruntea lor noi lideri, care sunt promotori ai unei politici diferite faţă de cea a predecesorilor lor”, se relevă în raport. 

În opinia experţilor IISS, de o importanţă istorică au fost, de asemenea, alegerea ca şefi ai statului a mexicanului Vicente Fox sau a taiwanezului Chen Shui-Bian, care au spart un monopol de zeci de ani asupra vieţii publice din partea PRI sau Kuomintang-ului. “Vântul schimbării a suflat pe toate continentele, aducându-l la putere pe reformatorul Junichiro Koizumi în Japonia sau relansând o fragilă speranţă de pace în R.D. Congo, odată cu succesiunea la putere a fiului lui Laurent Kabila, Joseph”. “Aceşti lideri pe care istoria îi va pune la încercare sunt confruntaţi, la rândul lor, cu ameninţări noi. Odată cu încheierea războiului rece, nici o ţară nu mai ameninţă, singură, planeta”, şi “nici chiar China nu ar fi capabilă să îşi asume un asemenea risc decât după mulţi, mulţi ani, chiar dacă ar vrea acest lucru”, se afirmă în raport. 

IISS se îndepărtează, astfel, de analizele sale politico-militare tradiţionale şi conchide că principalul pericol internaţional este încălzirea planetei. În schimb, IISS notează cu indignare iresponsabilitatea de care dau dovadă majoritatea oamenilor politici, care “ignoră acest pericol”. IISS critică cu precădere refuzul lui George Bush de a onora angajamenele americane asumate în privinţa reducerii emanaţiilor de gaze cu efect de seră, potrivit prevederilor protocolului de la Kyoto. “Preşedintele american trebuie, dimpotrivă, să dea un exemplu, cum Statele Unite au făcut deseori în trecut, contracarând ameninţările pentru securitatea mondială”, se apreciază în raport. 

O altă nouă sursă de pericol o constituie creşterea exponenţială a numărului imigranţilor, care încearcă să fugă de represiune sau să găsească o viaţă mai bună în lumea mai bogată. Fenomenul va genera mişcări xenofobe şi “istoria de la jumătatea secolului al XX-lea ne reaminteşte în ce măsură acest lucru poate fi periculos pentru o lume şi mai suprapopulată”. 

Pericolele tradiţionale nu rămân mai puţine, amintesc specialiştii IISS, care scot în evidenţă impasul actual în reglementarea conflictului intercoreean, procesul de pace din Irlanda de Nord şi mai ales conflictul din Orientul Mijlociu. 

IISS este îngrijorat în această privinţă de intenţia lui George Bush de a limita rolul de arbitru internaţional al ţării sale, “ceea ce va face şi mai dificilă nu numai aplanarea tensiunilor, ci chiar şi evitarea reluării conflictelor în cele mai explozive zone ale lumii”. 

Organizaţiile regionale ale statelor sunt prea aproape de aceste zone “fierbinţi” pentru a pretinde că garantează această stabilitate. De la devalorizarea monedei unice europene la “vaca nebună”, “o nouă stare de spirit cucereşte Europa”, mult mai puţin favorabilă integrării. În Africa, Southern African Development Council (SADC) este “paralizat de tulburările din Zimbabwe”, Mercosur-ul, în America Latină, este departe de a fi câştigat un rol politic supranaţional. În ceea ce priveşte ASEAN, în Asia, “nu mai este decât umbra organizaţiei solide şi generatoare de încredere care a fost”, după criza care a afectat Indonezia, Malaysia, Thailanda şi Filipine, conchide raportul IISS.

*

Amplasarea unui scut antirachetă american este “aproape o certitudine”, dar arhitectura şi eficienţa lui “ridică încă numeroase semne de întrebare”, se apreciază în alt capitol al raportului publicat de IISS. 

“Un sprijin politic şi financiar entuziast din partea ţărilor europene în favoarea dezvoltării unor sisteme destinate protejării teritoriului lor naţional în faţa unor atacuri cu rachete balistice pare astăzi puţin probabil”, apreciază experţii IISS. “În absenţa unui astfel de angajament, va trebui să se aştepte un deceniu sau mai mult pentru a se vedea un început în dezvoltarea unui sistem antirachetă”, se apreciază în document. 

IISS recunoaşte, totuşi, că poziţia aliaţilor europeni ai Statelor Unite evoluează şi că, de la începutul anului, aceştia “par mai dispuşi să accepte, fără tragere de inimă, amplasarea unui scut antirachetă american”. Cu toate acestea, adaugă raportul IISS, “este foarte improbabil ca o ţară europeană, poate doar cu excepţia Marii Britanii, să contribuie material la dezvoltarea acestui sistem”. 

Potrivit raportului IISS, administraţia preşedintelui George Bush “consideră în mod global tratatul ABM (semnat în 1972 cu fosta URSS) mai degrabă un anacronism al războiului rece decât o piatră de temelie a echilibrului strategic”. În aceste condiţii, arată documentul, “din motive de politică internaţională, SUA este dispus să negocieze mai curând un amendament al tratatului care să permită dezvoltarea unui scut antirachetă, decât să iasă pur şi simplu din cadrul înţelegerii”. Însă, afirmă experţii IISS, “Guvernul american este hotărât să abandoneze tratatul dacă aceste negocieri eşuează”. După aprecierile IISS, chestiunea “are toate şansele să fie reglementată în 2002”. În forma sa actuală, tratatul interzice nu doar desfăşurarea unui sistem antirachetă, ci şi încercările de sisteme (sau componente) antirachete. 

“Ţinând cont de faptul că Beijingul nu posedă decât circa 20 de rachete balistice intercontinentale (ICBM) - faţă de 776 ale Rusiei, fără a le pune la socoteală şi pe cele desfăşurate la bordul submarinelor -, un sistem antirachetă ar ridica mai multe motive de îngrijorare pentru Beijing decât pentru Moscova”, se apreciază în raportul IISS. 

Raportul IISS mai subliniază faptul că Guvernul american este “prea preocupat de ameninţarea unor atacuri provenind din state precum Coreea de Nord, Iran sau Irak pentru a amâna pentru deceniul următor amplasarea unui sistem antirachetă. Chiar dacă Statele Unite sunt în măsură să încheie un acord cu Coreea de Nord care să pună capăt programului acestei ţări de dezvoltare şi export de rachete, temeri substanţiale rămân în ceea ce priveşte Iranul şi, în mai mică măsură, Irakul”.

